སྔོན་ཆད་ཡིན་ན་དབྱར་དགུན་གཉིས་སུ་མདའ་འཕེན་པའི་སྲོལ་འདུག་པ་རྒན་རབས་པ་དག་གི་ངག་ནས་རྒྱུན་དུ་ཐོས་རྒྱུ་འདུག་མོད་ཀྱང་།ཡིན་ནའང་ད་ལྟ་སྤྱི་ཚོགས་འཕེལ་རྒྱས་ཀྱི་འགྲོས་དང་བསྟུན་ནས་དབྱར་ཁར་མདའ་རྩེད་བྱེད་པའི་སྲོལ་འདི་ཡོངས་སུ་ཉམས་འདུགརྒྱུ་མཚན་ནི་མདོ་དབུས་མཐོ་གཞོང་འདིར་དབྱར་ཁར་ཚ་གྲངས་སྙོམས་པའི་རྐྱེན་གྱིས་ཞོར་ལས་སོགས་སུ་འགྲོ་བའི་དུས་དང་འཚམ་པས་མི་རྣམས་ཁོམ་ལོང་བྲལ་བས་དབྱར་ཁར་མདའ་རྩེད་བྱེད་པའི་སྲོལ་འདི་ཉམས་པ་དང་།དགུན་ཁ་ཡིན་ན་གྲང་ངར་ཆེ་བའི་རྐྱེན་གྱིས་ཕྱི་རོལ་དུ་ཞོར་ལས་སོགས་སུ་འགྲོ་བའི་དུས་དང་མི་འཚམས་པས་དགུན་ཁར་མདའ་རྩེད་བྱེད་པའི་སྲོལ་འདི་ད་ལྟ་ལ་ཐུག་གི་བར་དུ་མ་ཉམས་གོང་འཕེལ་ཏུ་འགྲོ་བཞིན་པ་འདི་རེད།སྤྱིར་མདའ་རྩེད་འདི་རོང་ཕྱོགས་སུ་དར་ཁྱབ་ཆེ་བའི་རྐྱེན་གྱིས་མདའ་འཕེན་སའི་གནས་ཀྱང་ཅུང་ཟད་ཁོད་ཡངས་ཤིང་རྒྱ་ཆེ་བའི་ཞིང་སའི་སྟེང་ཡིན་ལ།ཅུང་ཟད་ཁོད་ཡངས་ཤིང་རྒྱ་ཆེ་བ་ཞིག་མ་ཡིན་ཚེ་ལྟད་མོར་གཟིགས་མཁན་དང་མདའ་རྩེད་བྱེད་མཁན་གཉིས་མི་ཤོང་བའི་ཕྱིར་རོ།